|  |
| --- |
| Fagansvarlige og undervisere i medisinstudiet  Semesterstyrer  Studieledere  Klinisk institutt 1 |
| Institutt for biomedisin |
| Institutt for global helse og samfunnsmedisin |
| Klinisk institutt 2 |

|  |  |
| --- | --- |
| Referanse | Dato |
| 2020/3781-DIM | 17.06.2020 |
|  |  |
|  | |

**Undervisning høsten 2020 - Medisinstudiet**

Våren 2020 ble det lagt ned en stor innsats fra både undervisere og administrasjon for å sikre god undervisning og praksis for medisinstudentene.

Høsten 2020 planlegges det for at en del av undervisningen fortsatt må være digital, samtidig som det er ønskelig med undervisning på campus for alle kull.

Programutvalget for medisin vil gjerne oppfordre til at underviserne fortsetter å bygge på det som er laget av digitale ressurser i Mitt UiB. Det må være en målsetning at Mitt UiB fungerer som en veiledning og instruks for selvstudier og som forberedelse til plenumsundervisning, teambasert læring og kollokvier, klinisk undervisning osv. Ta vare på det som er laget av digitale forelesninger og bruk det gjerne om igjen til neste kull.

Gi tydelig signal til studentene om at vi forventer at de forbereder seg til den undervisningen som skjer med lærer/instruktør til stede. Det vil heve kvaliteten og innholdet i alt som skjer av direkte veiledning av studentene. Vi bør også benytte anledningen til å dreie den undervisningen hvor det er direkte kontakt mellom studenter og underviser mot å bruke mer tid på diskusjon og tilbakemeldinger til studentene. Tilbakemelding til studentene har vært en gjentakende problemstilling, og vi ser at dette er noe studiet har scoret lavt på i [Studiebarometeret](https://www.studiebarometeret.no/no/student/studieprogram/1120_prmedisin/) de siste årene (resultatene fra Studiebarometeret 2019 var drøftet i PUM i sist møte 10. juni (se sak 22/20)).

I de tilfellene man velger å benytte digitale plenumssamlinger er det en stor fordel om man samarbeider med en kollega om gjennomføringen.

PUM oppfordrer instituttene til å vurderer behovet for å rekruttere viderekomne studenter som studentveiledere. Det er sendt henvendelse til fakultetetsledelsen med ønske om at det settes av ekstra midler til dette (td. ansettelse av studentveiledere).

**Rammene for undervisning høsten 2020**

Universitetet i Bergen har fastsatt følgende, overordnede prinsipp for undervisningsplanlegging høsten 2020, forankret i rektoratet:

* Vi skal tilby så mye fysisk undervisning i høst som romkapasiteten og retningslinjene for smittevern tillater
* Undervisning som ikke kan gjennomføres fysisk må gjøres digital
* Den fysiske undervisningen må ta mål av seg til å understøtte den digitale og vice versa
* Målet er at alle studenter skal ha fysisk undervisning, men nye studenter bør prioriteres i planleggingen
* Det vil kunne planlegges for undervisning mellom kl. 8.00 og 20.00, men obligatorisk undervisning skal som hovedregel ikke legges mellom kl. 16.00 og kl. 20.00.
* Det kan planlegges for undervisning for inntil 100 personer dersom retningslinjer for smittevern kan ivaretas, men undervisning i store grupper bør som hovedregel reduseres
* Det kan være behov for å øke undervisningskapasiteten ved bruk av midlertidige tilsettinger som universitetslektorer og viderekomne studenter

Retningslinjer for undervisning på campus finner dere her:

[https://www.uib.no/hms-portalen/135821/tilgang-til-campus](https://www.uib.no/hms-portalen/135821/tilgang-til-campus%20)

Basert på krav om avstand mellom studenter er det laget en oppdatert oversikt over romkapasiteten i våre undervisningslokaler – denne oversikten ligger ved her.

Fakultetet har fått fullmakt fra UiB til selv å tilrettelegge for, og ta ansvar for, planlagte undervisningsaktiviteter for høstsemesteret og til å foreta egne smittevernfaglige vurderinger. Studenter på medisinstudiet er i mange undervisningssituasjoner å betrakte som helsepersonell, med de smittevernregler som gjelder for helsepersonell. Fakultetet har laget en egen veileder for å vise hvordan det må differensieres mellom ulike typer undervisningsaktiviteter og hvilke vurderinger av smittefare som må gjøres. Dette vil avhenge av type undervisning, undervisningsarena og behov for utstyr/infrastruktur. Veilederen følger som vedlegg her, og kan være en hjelp i videre planlegging for høsten. Utarbeidelse av mini risiko- og sårbarhetsanalyser (ROS-analyser) er nødvendig for å kunne dokumentere at undervisningstiltakene kan gjennomføres, og semesterstyrelederne vil ha et hovedansvar for at slike utarbeides.

Gjeldende smittevernregler for Helse Bergen skal også ivaretas i planlegging og gjennomføring av undervisning; *COVID-19 smittevern for pasientnær praksis og klinisk undervisning i Helse Bergen*<https://ek.helse-bergen.no/docs/pub/DOK64578.pdf>

**Digital undervisning**

Vi har fått tilbakemeldinger om det er behov for mer opplæring i digital undervisning. Her er det noen semesterstyrer som tar denne opplæringen internt. For de som ikke får «opplæring» via semesterstyrene og trenger et lavterskeltilbud er Læringlaben sin nettside et fint sted å starte: <https://www.uib.no/læringslab/135379/få-hjelp-til-å-komme-i-gang-digitalt>

Økt bruk av digital undervisning stiller også krav til at man utnytter Mitt UiB bedre. Mitt UiB har mange nyttige funksjoner som er lite brukt. Det er derfor et stort potensial til å forbedre undervisningstilbudet gjennom Mitt UiB. Det finnes brukerveiledninger og hjelp til å lære seg de grunnleggende funksjonene. Det er vel anvendt tid å sette seg inn i hvordan Mitt UiB fungerer, og ta i bruk mer av den funksjonaliteten som er tilgjengelig.

Tenk også igjennom presentasjonsformen i Mitt UiB. Dette er vårt ansikt mot studentene. Den informasjonen som legges ut her bør være konsistent, og strukturen i Mitt UiB bør være logisk bygget opp. Studentene bør slippe å lete etter det de trenger.

**Enhet for læring sitt tilbud høsten 2020**

Enhet for læring ved fakultetet arrangerer hvert semester en rekke seminarer/workshops som er åpne for alle ansatte. Høsten 2020 er tema for seminarrekken digital undervisning. Program og påmelding er tilgjengelig på Enhet for læring sin nettside: <https://www.uib.no/med/enhetforl%C3%A6ring/136678/pedagogisk-p%C3%A5fyll-h%C3%B8sten-2020>

Vi oppfordrer undervisere på medisinstudiet til å sette av tid til å delta på seminar som er aktuelle.

Vennlig hilsen

Harald G Wiker

leder PUM Dina-Kristin Topphol Midtflø

sekretær PUM

|  |  |
| --- | --- |
| Vedlegg | |
| 1 | Veiledning til vurdering av planlagte undervisningsaktiviteter høsten 2020 i forhold til potensiell smittefare covid-19 |
| 2 | U-rom inkl Helse Bergen 120520 |